Russefest ute av kontroll: Gikk til angrep på politiet

Politifolk ble slått og sparket, og flere ungdommer ble sprayet med pepperspray i forbindelse med en russefest i Bergen.

Oppdatert 23. april 2017

Artikkelen er over tre år gammel

Det var like etter klokken 02 natt til søndag at politiet meldte om en fest med ungdommer som var ute av kontroll på en privatadresse i Glasskaråsen.

Ifølge politiet var det snakk om en såkalt «slippfest» for russen.







– Da politi kom til stedet meldte de raskt om at det var 60–70 ungdommer der og fullstendig kaos, sier operasjonsleder Terje Magnussen i Vest politidistrikt til NTB.

Vet du noe om saken? Tips VG her!

Da patruljen ba om å få snakke med eieren, ble stemningen så aggressiv at de måtte trekke seg tilbake og be om assistanse.

– Først begynte ungdommen å kaste flasker mot politiet, så steiner og til slutt gikk de løs på en politibil og tjenestemenn, sier Magnussen.

Også i Vestfold har politiet hatt trøbbel med russen: – Det vi ser nå er tilnærmet lovløse tilstander

AMPERT: Da politiet ankom russefesten ble det så aggressiv stemning at patruljen måtte trekke seg tilbake og be om assistanse. To politifolk ble sjekket på legevakten etter sammenstøtet. Foto: Bergen Foto og Media

Operasjonslederen forteller at en av politifolkene ble bitt i fingeren, mens en annen ble angrepet med pepperspray og sparket, mens han lå nede i basketak med en av ungdommene.

Begge ble sjekket på legevakten og kom fra natten uten skader. Politiet brukte også pepperspray mot flere ungdommer, og til sammen syv ble arrestert.

Magnussen sier dette er noe av det verste de har vært ute for på et russerelatert arrangement.

– Vi ba alle gå fra stedet, men så var det en gruppe som skulle bli igjen. Det er vanskelig å si hvorfor det ble så aggressivt, men vi hadde fem-ti patruljer der for å få kontroll. Hvis det er sånn russetiden blir framover må noe gjøres, sier Magnussen.

Les også: Choice-hotellenes russefrokost «dagen derpå» får kritikk

Det er imidlertid ikke bare i Bergen at politiet natt til søndag fikk kjenne på at russetiden for alvor er i gang.

Politiet i Telemark fikk flere klager på russ både i Skien og Porsgrunn, der politi på stedet påla ungdommene å dempe seg, rydde opp og deretter fjerne seg.

På Liertoppen i Buskerud ble to russebusser bortvist etter å ha spilt musikk på «full guffe», og flere steder har politiet utstedt forelegg på grunn av for mange passasjerer i russebusser.

– Det er nulltoleranse for overtredelse, er den klare beskjeden fra politiet i Asker og Bærum.

Publisert: 23.04.17 kl. 03:20 Oppdatert: 23.04.17 kl. 23:45

Mer om Bergen Russen